Il-linja tal-ajru Emirates, se tibda sservi lil Malta bit-tieni titjira ta’ kuljum mill-ewwel t’Awwissu. L-ajruplan A330-200 tal-Emirates ser ikun qed itir kuljum fuq titjira skedata bejn Dubaj u Malta b’waqfa qasira f’Larnaka, Ċipru. It-tieni titjira ta’ kuljum hi skedata fuq ajruplan A340-500 minn Dubaj dirett għal Malta, bil-vjaġġ tar-ritorn jinkludi waqfa fi Tripli. Fi stqarrija l-Emirates qalet li ż-żewġ ajruplani flimkien ser iżidu l-kapaċità ta’ 917 seat fil-ġimgħa lejn kull direzzjoni u żieda ta’ 90 tunnellata f’ġarr ta’ merkanzija lejn kull direzzjoni. Il-vjaġġaturi Maltin ser ikunu jistgħu jibbenefikaw mill-ġdid l-aċċess ta’ kuljum lejn Larnaka, f’Ċipru, servizz li bħalissa qed jopera erba’ titjiriet fil-ġimgħa. Minħabba ż-żieda fid-domanda tal-vjaġġaturi minn Tripli, ser jitnieda t-tieni servizz ta’ kuljum minn Awwissu 2014. Dan wara inqas minn sena li kienet introdotta mill-ġdid ir-rotta tal-Emirates lejn Tripli b’waqfa f’Malta f’Settembru li għadda. Bi flotta ta’ 213 ajruplan, Emirates topera titjiriet minn Dubaj lejn 142 destinazzjoni f’80 pajjiż.